宝兴路谒师所

宝兴路谒师所，俗称印度教堂，是上海老早辰光个一隻锡克教謁師所，来勒迭歇个上海市虹口区东宝兴路326号（近四川北路），1907年到1908年造个。1943年汪精卫政府接管公共租界以后，锡克教教徒陸陸續續回国或者跑到香港去，到1949年减少到200多人，1962年关脱，改造成幼儿园，後首來貤改造成虹口区四川北路街道社区卫生服务中心。

 歷史 
上海開埠後首，有眼錫克敎徒打印度到仔上海，開始辰光聚居拉第歇个廣西北路（伊歇叫錫克路）。同治兩年（1863年）公共租界建立，錫克人搬場虹口去哉。爲仔維護租界治安，租界當局拉光緒九年（1883年）從印度招巡捕搭司閽（看門个），上海个錫克人慢慢較多起來哉。清光緒廿八年（1902年），錫克人要求租界當局畀渠拉造錫克教謁師所（錫克廟），工部局董事會雖則同意仔第个要求，從公共基金裏向撥款3000銀兩買地皮，但是朆實施；到仔光緒三十一年（1905年），工部局董事會認爲造隻謁師所“對上海个印度人好處板板大”，貤好畀渠拉一隻條件合適个戶蕩做禮拜，貤好監視渠拉个一般行咾日常行爲。第二年，租界工部局用脫3396銀兩，拉寶興路買仔1.9畝地皮，貤拉印度僑民裏向籌集仔8000銀兩个建築基金，請公共工程建築師特納（）設計建造。

缩略图|1908年个謁師所
1907年，謁師所動土。1908年，寶興路謁師所正式使用，是上海頭一隻正式个錫克敎謁師所。開幕儀式丄，英國駐上海總領事霍必澜爵士發表演講，強調區分“好”搭“恘”个錫克人个必要性，前者是對大英帝國忠心耿耿个錫克人，後者是渠眼“搨累前者清爽名聲”个人。伊歇上海个錫克人裏向，反抗英國个民族主義思想也是傳拉許。1915年古鲁那纳克诞辰个辰光，謁師所通過決議，重申所有真正个錫克敎徒全要效忠英國政府，承諾要阻止“恘个上海錫克人”。謁師所也變成功政治意見个中心，有親英派集會，貤有反英派集會。

1909年八月份，巴伊·尼丹·辛格（）討仔一個上海人娘子，渠拉兩家頭拉許謁師所造好个一日實行錫克敎个婚禮儀式，是有記錄个頭一趟錫克教徒搭中國人拉寶興路謁師所个跨国婚姻。

印度巡捕搭司閽專門磕碰咾，租界工部局董事會拉戈登路（迭歇个江宁路）巡捕房壗頭造仔一隻畀巡捕用个謁師所，1916年，戈登路巡捕房新謁師所開放。因爲寶興路謁師所受到个限制比較小，外加對所有人開放，介咾迭𡍲原舊是錫克敎徒搭另外个印度人社羣（比方講信德人）主要个朝拜場所。

司閽間因爲鄉情弗同咾，方言弗同，馬恰（Majha）人搭馬爾瓦（Malwa）人磕碰弗停。1926年8月，因为锡克教谒师所新任工作委员会秘书一直朆入职，两帮人打相打哉，英國領事命令關脫謁師所，後首來一總个錫克敎徒保證“謁師所只用拉宗教目的，再弗會得打相打”，總算拉11月9號古鲁那纳克诞辰个辰光重新開放。後首來拉馬霍路搭舟山路貤造仔兩隻小个謁師所。

太平洋戰爭爆發之後，日本人佔領租界，到1943年，汪精衛政府接管租界，交關印度人無得仔生活，有眼人回到印度去，有眼人轉業去卖奶製品。第二次国共内战个辰光，牧場經營也弗景氣，益发多个印度僑民回國去哉。1949年5月份，解放軍佔領上海，到中華人民共和國成立，上海只挺兩百來个印度僑民。1956年，上海市人民政府資助印度僑民到香港去尋飯喫，留拉上海个弗到廿個人。1962年10月份，市政府再次資助印度僑民去香港，寶興路謁師所關脫。謁師所先是改成幼儿园，後首來一樓是虹口区四川北路街道社区卫生服务中心，樓丄向蹲人。

2003年，印度锡克教堂旧址成为虹口区登记不可移动文物，迭歇也拉上海市不可移动文物名单裏向。

 建築 
缩略图|235x235像素|錫克敎徒拉謁師所門口頭，1914年左右
謁師所有兩層樓，是用紅磚搭仔人造石頭砌个，屋頂丄鋪油毛氈搭仔波形鐵皮。樓上樓下分開，要走十九級踏步个胡梯再好到兩樓。一樓是15米長，9米闊个會議室，也當喫飯間，南面有得兩隻小接待室。樓丄是謁師所，圓拱屋頂，南面有四隻小房間畀佈道師生活起居。謁師所裏向簡單樸素，無得繪像搭另外个裝飾品，只有當中用繩子隔出方形祭臺，佈道師坐拉當中，一面搖鈴，一面讀《元經》，敎徒坐拉四遭，聽佈道師誦經。禮拜結束以後，敎徒一淘到會議室喫中飯，喫好飯搉事體，搉定以後散會。

 参考資料 

 外部鏈接 
 夜读北外滩东宝兴路上的印度教堂，上海市虹口区人民政府
 Tears and Toil: The History of Shanghai Sikh Gurdwaras

Category:虹口区建筑物
Category:锡克教
Category:上海宗教场所